b'\n_START_ARTICLE_\nKazachstano politin\xc4\x97 sistema\n_START_PARAGRAPH_\nKazachstanas \xe2\x80\x93 konstitucin\xc4\x97, parlamentin\xc4\x97, prezidentin\xc4\x97 respublika, valdoma prezidento, vyriausyb\xc4\x97s ir parlamento._NEWLINE_Prezidentas yra valstyb\xc4\x97s vadovas ir vyriausias karo vadas._NEWLINE_Vyriausyb\xc4\x97s vadovas \xe2\x80\x93 ministras pirmininkas.\n_START_SECTION_\nPrezidentas\n_START_PARAGRAPH_\nKazachstano respublikos prezident\xc4\x85 renka pilname\xc4\x8diai Kazachstano pilie\xc4\x8diai tiesioginiuose, slaptuose rinkimuose. Prezidentas renkamas 5-keri\xc5\xb3 met\xc5\xb3 kadencijai, ta\xc4\x8diau \xc5\xa1iuo metu dirbantis prezidentas pagal ankstesn\xc4\x99 Konstitucij\xc4\x85 yra i\xc5\xa1rinktas septyneriems metams, iki 2012 met\xc5\xb3. Pirmajam prezidentui N. Nazarbajevui 2007-t\xc5\xb3 met\xc5\xb3 Konstitucijos pakeitimais suteikta teis\xc4\x97 b\xc5\xabti perrinktam neribot\xc4\x85 kadencij\xc5\xb3 skai\xc4\x8di\xc5\xb3. Nuo 2019 m. N. Nazarbajev\xc4\x85 prezidento poste pakeit\xc4\x97 Kasymas Tokajevas.\n_START_SECTION_\nParlamentas\n_START_PARAGRAPH_\nKazachstano respublikos parlamentas susideda i\xc5\xa1 dviej\xc5\xb3, pastoviai veikian\xc4\x8di\xc5\xb3 palat\xc5\xb3: Senato ir Ma\xc5\xbeiliso._NEWLINE_\xc4\xaestatymo nustatyta tvarka Senat\xc4\x85 sudaro po du deputatus nuo kiekvienos srities ir respublikinio pavaldumo miesto (14 sri\xc4\x8di\xc5\xb3, 2 miestai). Penkiolika deputat\xc5\xb3 yra paskiriami Respublikos prezidento._NEWLINE_Ma\xc5\xbeilis\xc4\x85 sudaro 107 deputatai, renkami \xc4\xafstatym\xc5\xb3 nustatyta tvarka._NEWLINE_Parlamento deputatas negali tuo pa\xc4\x8diu metu dirbti abiejose palatose._NEWLINE_Senato deputat\xc5\xb3 kadencija - \xc5\xa1e\xc5\xa1eri metai, Ma\xc5\xbeiliso deputat\xc5\xb3 kadencija \xe2\x80\x93 penkeri metai._NEWLINE_Po nepriklausomyb\xc4\x97s paskelbimo 1993 metais veik\xc4\x97 soviet\xc5\xb3 vald\xc5\xbeios i\xc5\xa1rinkta Auk\xc5\xa1\xc4\x8diausioji taryba. 1993 met\xc5\xb3 gruod\xc4\xaf Auk\xc5\xa1\xc4\x8diausioji taryba pa\xc4\x8dios sprendimu buvo paleista. 1994 metais \xc4\xafvyko pirmieji parlamento rinkimai._NEWLINE_2004 met\xc5\xb3 rugs\xc4\x97jo 19 d. \xc4\xafvyko Ma\xc5\xbeiliso rinkimai. Respublikos Centrin\xc4\x97s rinkim\xc5\xb3 komisijos duomenimis rinkimuose pagal partij\xc5\xb3 s\xc4\x85ra\xc5\xa1us surinkusi 60,62\xc2\xa0% bals\xc5\xb3 laim\xc4\x97jo partija \xe2\x80\x9eOtan\xe2\x80\x9c (\xe2\x80\x9eT\xc4\x97vyn\xc4\x97\xe2\x80\x9c), kurios \xe2\x80\x9eid\xc4\x97jinis lyderis\xe2\x80\x9c yra Nursultanas Nazarbajevas. Antr\xc4\x85 viet\xc4\x85 u\xc5\xbe\xc4\x97m\xc4\x97 nuosaikioji \xe2\x80\x93 opozicin\xc4\x97 partija \xe2\x80\x9eAk \xc5\xbdol\xe2\x80\x9c (\xe2\x80\x9e\xc5\xa0viesus kelias\xe2\x80\x9c) \xe2\x80\x93 12,04\xc2\xa0%. Tre\xc4\x8dia buvo partija \xe2\x80\x9eAsar\xe2\x80\x9c, kuriai vadovauja prezidento dukt\xc4\x97 Dariga Nazarbajeva. Ketvirtas buvo prezidentui lojalus blokas AIST (agrarin\xc4\x97 \xe2\x80\x93 industrin\xc4\x97 darbinink\xc5\xb3 s\xc4\x85junga). Oficialiais duomenimis blokas AIST 0,07\xc2\xa0% vir\xc5\xa1ijo reikiamus 7\xc2\xa0% bals\xc5\xb3, kuri\xc5\xb3 reikia tam, kad patekti \xc4\xaf parlament\xc4\x85._NEWLINE_I\xc5\xa1 67 vienmanda\xc4\x8di\xc5\xb3 apygard\xc5\xb3 keturiasde\xc5\xa1imtyje laim\xc4\x97jo prezidentin\xc4\x97s partijos \xe2\x80\x9eOtan\xe2\x80\x9c kandidatai. 11 mandat\xc5\xb3 gavo blokas \xe2\x80\x9eAIST\xe2\x80\x9c, 4 \xe2\x80\x93 partija \xe2\x80\x9eAsar\xe2\x80\x9c. \xc4\xae parlament\xc4\x85 pateko ir \xe2\x80\x9eAsar\xe2\x80\x9c lyder\xc4\x97, vyresnioji prezidento dukt\xc4\x97 Dagira Nazarbajeva._NEWLINE_Pagal rinkim\xc5\xb3 rezultatus, partijos \xe2\x80\x9eOtan\xe2\x80\x9c parlamentinei frakcijai priklauso 53 \xc5\xbeemutin\xc4\x97s palatos deputatai. Ma\xc5\xbeiliso spikeriu tapo \xe2\x80\x9eOtan\xe2\x80\x9c partijos narys 55-keri\xc5\xb3 met\xc5\xb3 am\xc5\xbeiaus Uralas Muchamed\xc5\xbeanovas._NEWLINE_Ankstesnis Ma\xc5\xbeiliso spikeris \xc5\xbdarmachanas Tujakbajus parei\xc5\xa1k\xc4\x97, kad rinkimai \xc4\xaf Kazachstano parlament\xc4\x85 buvo sufabrikuoti, po ko atsisak\xc4\x97 deputato mandato ir parei\xc5\xa1k\xc4\x97 i\xc5\xa1stoj\xc4\x85s i\xc5\xa1 valdan\xc4\x8diosios prezidentin\xc4\x97s partijos \xe2\x80\x9eOtan\xe2\x80\x9c._NEWLINE_Lapkri\xc4\x8dio 2 d. Kazachstano prezidentas Nursultanas Nazarbajevas netik\xc4\x97tai paleido veikiant\xc4\xaf parlament\xc4\x85 ir lapkri\xc4\x8dio 3 d. paskyr\xc4\x97 pirm\xc4\x85ja tre\xc4\x8dio \xc5\xa1aukimo deputat\xc5\xb3 pos\xc4\x97d\xc5\xbei\xc5\xb3 diena. Atsakydamas \xc4\xaf tai vienintelis opozicijos atstovas i\xc5\xa1 partijos \xe2\x80\x9eAk \xc5\xbdol\xe2\x80\x9c Alichanas Beimenovas atsisak\xc4\x97 savo deputato mandato._NEWLINE_2007 met\xc5\xb3 rugpj\xc5\xab\xc4\x8dio 18 dien\xc4\x85 \xc4\xafvyko prie\xc5\xa1laikiniai rinkimai \xc4\xaf \xc5\xbeemutin\xc4\x99 parlamento palat\xc4\x85 \xe2\x80\x93 Ma\xc5\xbeilis\xc4\x85. Pagal rinkim\xc5\xb3 rezultatus surinkusi apie 80\xc2\xa0% rink\xc4\x97j\xc5\xb3 bals\xc5\xb3 7\xc2\xa0% barjer\xc4\x85 \xc4\xafveik\xc4\x97 tik viena partija \xe2\x80\x93 \xe2\x80\x9eNur \xe2\x80\x93 Otan\xe2\x80\x9c. Opozicija pra\xc4\x97jusi\xc5\xb3 rinkim\xc5\xb3 nepripa\xc5\xbeino. Parlamento spikeriu tapo buv\xc4\x99s Atyrau srities akimas Aslanas Musinas.'